**Приложение № 1**

към чл. 22, ал. 1 от Наредбата за обхвата и методологията за извършване на оценка на въздействието

|  |  |
| --- | --- |
| **Резюме на цялостната предварителна оценка на въздействието** | |
| **Наименование на акта:**  Закон за виното и спиртните напитки | **Период на извършване на оценката:**  Август – октомври 2017 г. |
| **Водеща институция:**  Министерство на земеделието, храните и горите  *Посочете институцията, отговорна за извършването на оценката* | **От какво ниво възниква необходимостта от предприемане на действието?**  Европейско и национално  *национално, европейско, международно* |
| **Други организации, участвали в извършването на оценката:**  Изпълнителна агенция по лозата и виното (ИАЛВ);  Министерство на икономиката;  „Ей Еф Еф Консълтинг“ ЕООД;  Адвокатско съдружие „Арсов Начев Ганева“.  *Посочете организациите, които са участвали и/или са съдействали за извършването на оценката* | **Информация за контакт:**  г-н Красимир Коев, изпълнителен директор на Изпълнителна агенция по лозата и виното  02/9708111, sofia@eavw.com  *име, телефон, е-поща* |
| **1. РЕЗЮМЕ И ВАРИАНТИ НА ДЕЙСТВИЕ** | |
| **Какъв е проблемът, който трябва да се реши? Защо е необходимо действие от страна на правителството/държавата?**  Действащият в момента Закон за виното и спиртните напитки, в сила от 16 септември 2012 г. (ЗВСН (2012 г.)) и предвиденият Правилник за прилагане на ЗВСН съдържат технически регламенти по смисъла на член 1, параграф 11 от Директива 98/34/ЕО и е трябвало да бъдат нотифицирани пред Европейската Комисия преди приемането им в съответствие с член 8 от Директивата. Законът е съобщен на Комисията след приемането, обнародването и влизането му в сила на 20 август 2013 г. и следователно процедурата по нотификация, по силата на Директива 98/34/ЕО, е била затворена. Заедно с него е направена нотификация и на необнародвания Правилник за прилагане на ЗВСН. Поради затварянето на процедурата по отношение на закона, правилникът също не е бил успешно нотифициран, което възпрепятства приемането му от националните органи и влизането му в сила. Съгласно Съда на Европейския съюз, националните технически правила, които са приети в нарушение на задължението за уведомяване, са неприложими и са лишени от правна сила спрямо субектите, до които се отнасят.  Европейската комисия насочва вниманието на българските органи към някои неточности в ЗВСН (2012г.) и Правилника за прилагането му, в които се повтарят разпоредби от пряко приложимите европейски регламенти в сектора на виното и спиртните напитки (Регламент (ЕО) № 1234/2007 555/2008 436/2009 606/2009, 607/2009, 1601/91, 716/2013 и 110/2008). Обръща се внимание и на следните разпоредби, които се отклоняват от европейските и така нарушават законодателството на ЕС: чл. 75 (5) и (6), чл. 120 до чл. 123, чл. 131(5) и (6), чл. 164, чл. 170, чл. 174, чл. 177 и чл. 178(1) от действащия ЗВСН. Република България е поела ангажимент да подготви нов законопроект, съобразен с констатациите и рефериращ на съответните места към правото на Европейския съюз и да уведоми Европейската комисия с новия проект.  През 2014г., с цел осъществяване на предвидените в Регламенти № 491/2009 и 1169/2011 тестове на ферментирал оцет, в списъка с продукти, контролирани от ИАЛВ, беше включен ферментиралия оцет като продукт, получен в резултат на ферментационни процеси. Въпреки това, на национално ниво липсват законодателни актове, които да предвиждат контрола върху производството на тези продукти и по този начин се възпрепятства реалното осъществяване на тестовете. Същевременно потребителските сигнали за некачествени продукти от тази категория бележат сериозен ръст.  Съгласно даденото в Регламент 491/2009 понятие за „вино“ в него са включени и т.нар. плодови вина, представляващи предлаганите на пазара продукти, получени от ферментацията на плодове, различни от гроздето. Липсата на законодателство на национално ниво дава възможност на пазара да се предлагат с еднакво обозначение разнородни продукти с широка гама от характеристики. Това пречи на лоялната конкуренция в сектора и създава опасност за живота и здравето на потребителите. Ето защо, по силата на вторичното европейско законодателство тези продукти също следва да бъдат произвеждани и контролирани при съответно прилагане на реда и условията, приложими за вината, произведени от ферментацията на грозде.  От друга страна, бяха идентифицирани и проблеми, свързани с недостатъчната ефективност на правилата за регистриране и контролиране на дейностите по производство и търговия с лозаро-винарски продукти и спиртни напитки. Това води до увеличаване на сивия сектор, чието производство трудно може да бъде проследено и контролирано. Това се отразява на прилагането на установените енологични практики и производствени методи, гарантиращи опазването на общественото здраве и очакванията на потребителите по отношение на качеството. По този начин не се позволява установяването и санкционирането на всички нарушения, което неминуемо води до понижаване качеството на продукцията, създава предпоставки за увреждане здравето на потребителите и намаляване доверието им в българските продукти, а чрез това и намаляване конкурентоспособността на българските производители.  По отношение на контрола в лозаро-винарския сектор се откроява необходимостта от въвеждане на разработената в рамките на ЕС система от признати стандарти за качество по отношение на лабораториите, определени от държавите-членки да извършват изотопния анализ на проби за базата данни, която следва да бъде прилагана и у нас.  Друг проблем, свързан с контролирането на производството, е ниската събираемост на налаганите глоби и имуществени санкции. Отличава се необходимостта от диференциране на размерите на санкциите, предвидени в закона при отчитане на особеностите на нарушението, целите на наказанието и възможностите на нарушителите.  Необходимо е още да се подобрят правилата по отношение на управлението и контрола на лозарския потенциал. Тенденцията на прекомерно нарастване на насажденията е установена в целия Европейски съюз. Ето защо и на европейско ниво се провежда политика за контролиране на нарастването на насажденията с цел възвръщане на пазарите на вино в Европа и извън нея. В тази връзка е необходимо и у нас да бъде въведен такъв механизъм като част от общата Европейска политика по контролиране на лозарския потенциал. Налагат се и промени в действащия закон чрез допълване на правилата за воденето на лозарския регистър, както и актуализиране на законодателството ни в областта на предоставянето на правна закрила с достиженията на европейското право.  Друга част от установените проблеми са свързани с дейността на специализираната администрация, отговаряща за прилагането на закона. Поради неприемането на предвидения Правилник за прилагане на Закона за виното и спиртните напитки, редица от заложените в действащия закон правила не се прилагат, тъй като липсва уредба на реда за предоставяне на някои административни услуги, както и за събиране на предвидените за тях такси. Ето защо, е абсолютно необходимо да се предвиди нормативното им основание и занапред те да бъдат осъществявани въз основа на закона, като за онези от тях, за които специализиранатa администрация прави допълнителни разходи при предоставянето им, да бъдат предвидени и събирани такси от частните субекти.  Решаването на описаните въпроси може да бъде извършено само чрез реализиране на законодателната инициатива.  *Опишете проблема или въпросите, които обосновават действие от страна на държавата.* | |
| **Какви са целите на предлаганото решение?**  Общата цел на законопроекта е свързана с пълно и точно изпълнение от страна на българската държава на процедурите по приемане на Закон за виното и спиртните напитки съобразно изискванията на законодателството на Европейския съюз и препоръките на Европейската комисия. Пред настоящия проект е поставена цел за осигуряване пълно съответствие на националното законодателство в сектора със съответните актове от правото на Европейския съюз. С актуализирането на националната правна рамка се цели осъществяване на регулиране, което съответства на европейските стандарти и изисквания като не се допуска дублиране и погрешно интерпретиране на пряко приложимите европейски правила. Освен това е необходимо да се подчертае изцяло препращащият характер на тези национални правила и тяхната функция - да допринесат за пълното и безпротиворечиво прилагане на унифицираните европейски правила от националните органи.  На следващо място, след приемане на необходимите изменения, законът следва да бъде изпратен до Европейската комисия за съгласуване на това кои негови части съдържат технически регламенти по смисъла на приложимото европейско законодателство и следва да бъдат нотифицирани пред Европейската комисия. Въз основа на тази консултация следва да бъде осъществена официалната процедура по нотификация.  Предвижданите промени в новия Закон за виното и спиртните напитки имат за своя специфична задача да отстранят основни слабости и проблеми, възникнали при прилагането на действащия закон. Специфичните цели на закона са:  • Разширяване на пазарите на вино в рамките на единния пазар на ЕС и по света, чрез въвеждане на система от мерки за подобряване на контрола върху производството и предлагането на пазара на качествени грозде, вино, оцет, плодови вина и продукти, произведени от тях, етилов алкохол от земеделски произход, дестилати и спиртни напитки, както и актуализиране на законодателството с достиженията на европейското право в областта на предоставянето на правна закрила на продукти със ЗНП и ЗГУ;  • Създаване на по-ясен, опростен и ефикасен лозаро-винарски режим, подсигуряващ равновесие между търсенето и предлагането, чрез въвеждане на правила, които гарантират равнопоставеността на производителите, намаляването на административната тежест, опростяване на правилата за водене и съхранение на регистрите и произтичащите задължения за производителите и подобряване на условията за функциониране на специализираната администрация;  • Осигуряване на прозрачна, справедлива и навременно функционираща система за контролиране на новите лозови насаждения и ограничаване на площта им според нуждите на сектора до предвидения в Регламент (ЕС) №1308/2013 максимум от 1% от лозарския потенциал на страната за предходната година, чрез въвеждане на механизъм за контролиране нарастването на площите с насаждения като част от общата Европейска политика по контролиране на лозарския потенциал;  • Използване на референтни методи за изотопен анализ, като се улесни разчитането на резултатите от анализа, с цел да се осигури по-ефективен контрол на обогатяването на лозаро-винарските продукти, откриването на добавена вода към тях и сравнението с резултати от анализ на други изотопни характеристики на такива продукти, като помогне да се провери съответствието с произхода, посочен в тяхното наименование;  • Постигане на прозрачност на пазара и честна конкуренция при производството на грозде, вино и спиртни напитки чрез подобряване на средствата за контрол върху всички производители, предлагащи продукцията си на пазара, проследяване на процеса на производство, осигуряване предвидима бизнес среда чрез еднаквото прилагане на законовите правила от производителите.  *Посочете какво цели да постигне новото предложение или предлаганата нова уредба. Какъв ефект би имала тя и спрямо кого?* | |
| **Какви варианти за решаване на проблема са били изследвани, включително алтернативи на въвеждането на нова правна уредба?**  **1. Вариант 1 – Без действие**  При реализиране на вариант „Без действие“ няма да бъдат предприети действия по изменение в нормативната уредба на обществените отношения възникващи по повод производството и търговията с лозаро-винарски продукти и етилов алкохол от земеделски произход, дестилати и спиртни напитки. В този случай действащото законодателство няма да отразява правилно пряко приложимите изисквания на европейските актове в областта. Освен това, липсата на нотифициране на техническите регламенти пред Европейската комисия ще доведе до неприлагане на закона в тези му части, а страната ни няма да изпълни поетите пред Европейската комисия ангажименти. Това ще доведе до започване на процедура по установяване на нарушение на правото на ЕС и налагане на финансови санкции до привеждане на нормативната уредба в съответствие с европейските регламенти. Поради неприемането на предвидения Правилник за прилагане на Закона за виното и спиртните напитки, редица от заложените в действащия закон правила ще продължат да не се прилагат, поради липсата на конкретизираща уредба на реда за предоставяне на някои административни услуги, както и за събиране на предвидените за тях такси. Няма да може да се извършва контролна дейност по отношение на производството и регистрацията на вината със ЗНП, вината със ЗГУ и сортовите вина без ЗНП/ЗГУ, енологичните практики, приложими към производството и съхраняването на продуктите, граничните стойности при употребата им, както и спецификациите за чистотата и идентичността на веществата, използвани в енологичните практики, условията и редът за извеждането на вторичните продукти под наблюдение, условията и редът за производството, признаването и предлагането на плодово вино и оцет, условията и реда за унищожаване на продуктите, произведени чрез различни от разрешените енологични практики и в нарушение на ограниченията за производството и съхраняването им, част от правилата за етикетиране, придружителните документи, както и условията и реда за превоз на лозаро-винарски продукти, условията и реда за издаване на писменото становище на ИАЛВ за освобождаване на специална гаранция за внесени от трети страни продукти, устройството и дейността на дегустационните комисии. Същевременно, липсата на контрол върху тези дейности ще създава дисбаланс в сектора. Липсата на законодателство на национално ниво, дефиниращо конкретно плодовите вина и продуктите от тях, както и оцета, дава възможност на пазара да се предлагат с еднакво обозначение разнородни продукти с широка гама от характеристики. Това пречи на лоялната конкуренция в сектора и създава опасност за живота и здравето на потребителите.  **2. Вариант 2 – Изменение и допълнение на действащия към момента Закон за виното и спиртните напитки**  За осъществяването на Вариант 2 ще бъдат предприети действия по изменение и допълнение на съществуващите правила по начин, който да доведе до разрешаване на част от проблемите, възникващи при прилагането на европейските регламенти. Голяма част от специфичните проблеми, изискващи действия на национално ниво също ще могат да бъдат разрешени. Ще се продължи прилагането на сегашния закон като ще се запази действието на онези правила, чието прилагане се е доказало като ефективно. Ще бъде предвидено приемането на нови подзаконови нормативни актове, които да допълнят и да конкретизират материята. Не се предвижда да се създадат нови административни режими, нито се очаква да бъде повишена административната тежест. Ще бъде продължено воденето на съществуващите регистри на производителите при използването на техническите им възможности и бази данни.  В закона ще бъдат предвидени по - ясни правила за провеждане на политиката в лозаро-винарския сектор, както и ефективни правила за контрола по спазването им. Продуктите от лозаро-винарския сектор ще се произвеждат в съответствие с определени енологични практики и производствени методи, гарантиращи опазването на общественото здраве и очакванията на потребителите по отношение на качеството, според изискванията на Регламент (ЕС) № 1308/2013, Регламент (ЕС) № 251/2014 и Регламент (ЕО) № 606/2009. В предметния обхват на закона ще бъде включено производството на плодови вина и оцет. Контролът за спазване на закона по отношение на лозовите насаждения, лозаро-винарските продукти, плодовите вина и оцета ще се упражнява от Изпълнителната агенция по лозата и виното, както и до момента.  Основната цел е новите текстове да съответстват на европейските регламенти. Така в закона ще бъдат изменени правилата за производството, получаването, преработката, етикетирането, търговията и контрола на гроздето, предназначено за производство на вино, вината, продуктите, получени от грозде и вино, плодовите вина, оцета, етиловия алкохол, дестилатите от земеделски произход и спиртните напитки, както и управлението и контрола на лозаро-винарския потенциал. Разпоредбите ще бъдат приведени в съответствие с поетите пред Европейската комисия ангажименти по отстраняване на неправилните препращания и възпроизвеждането на правилата на вторичното европейско законодателство.  С оглед да бъде гарантирано прилагането на процедури за контрол на качеството на лозаро-винарските продукти, използвани във всички държави-членки на ЕС, ще бъде въведено използването на референтни методи за изотопен анализ, който ще се извършва от лабораторията на ИАЛВ, вместо от Съвместния изследователски център, съобразно с изискванията на Регламент (ЕО) № 555/2008.  С цел въвеждане на системата за контрол на нерегламентираното нарастване на лозовите насаждения ще бъдат предвидени подробни условия и ред за издаване на разрешения за засаждане на нови насаждения и за презасаждане и прилагането на преходния режим за преобразуване на права за засаждане и презасаждане в разрешения за засаждане на нови насаждения. В съответствие с Регламент (ЕС) № 1308/2013,с който е наложена цялата система от мерки, ще бъдат определени случаите, в които не се изисква издаване на разрешение за лозови насаждения.  За целите на контрола ще бъдат променени правилата за поддържане на лозарския регистър при спазване на изискванията Регламент (ЕО) № 436/2009 на Комисията и Регламент (ЕО) № 479/2008 на Съвета. Категориите лозаро-винарски продукти и типът на вината ще бъдат определени съгласно Регламент (ЕС) № 1308/2013, Регламент (ЕО) № 607/2009 и Регламент (ЕС) № 251/2014. Изискванията към вината със защитено наименование за произход (ЗНП), вината със защитено географско указание (ЗГУ), сортовите вина без ЗНП и ЗГУ и вината без ЗНП и ЗГУ, както и редът за предоставяне на правна закрила също ще бъдат актуализирани съответствие с достиженията на европейското законодателство.  Чрез измененията в закона ще бъдат допълнени правата и задълженията на производителите и търговците на винено грозде и лозаро-винарски продукти, както и плодови вина и оцет по отношение на ежегодното подаване на декларации и воденето на дневници (Регламент (ЕО) № 436/2009 на Комисията), правилата за прилагане на разрешените енологични практики при производството и съхраняването на лозаро-винарски продукти, граничните стойности при употребата им, спецификациите за чистотата и идентичността на веществата, използвани в енологичните практики, както и експериментите за прилагането на нови енологични практики (Регламент (ЕС) № 1308/2013 и Регламент (ЕО) № 606/2009). Предвиждат се специални правила за унищожаване на продуктите, произведени чрез различни от разрешените енологични практики и/или в нарушение на ограниченията за производството и съхраняването им.  Правилата за етикетиране и представяне на лозаро-винарски продукти, за придружителните документи за превоз на територията на страната или на друга държава-членка на ЕС, както и предоставянето на специална гаранция при внос на лозаро-винарски продукти ще бъдат приведени в пълно съответствие с изискванията на Глава IV от Регламент (ЕО) № 607/2009.  В новите текстове правилата за производство, техническите определения, означаването, представянето и етикетирането на етилов алкохол от земеделски произход, дестилати от земеделски произход и спиртни напитки ще бъдат изцяло хармонизирани с изискванията на Регламент (ЕО) № 110/2008.  С оглед наложените добри традиционни практики, ще бъдат включени специфични определения и изисквания за ракия, мастика и дестилатите за тяхното производство. Допълнително ще се предвидят правила за производство на спиртни напитки с географско указание. Освен това, броят на дневниците, които производителите водят и в които вписват данни за стоките и извършените производствени манипулации ще бъде намален. По отношение на вноса и износа на спиртни напитки в трети страни, ще бъдат добавени правила във връзка с придружителните документи, които да осигурят в по-голяма степен защитата на българските и чуждестранните потребители.  В Министерство на икономиката ще продължи воденето на регистрите на производителите на етилов алкохол от земеделски произход, дестилати и спиртни напитки, както и на лицата, които извършват дейност с дестилационни съоръжения за производство на етилов алкохол, дестилати и спиртни напитки, включително внос, въвеждане на територията на страната, производство продажба и предоставяне на дестилационни съоръжения, създадени на основание действащата редакция на ЗВСН. Ще бъде предвидена санкция за невписване в последния, което допълнително ще допринесе са намаляване на сивия сектор в бранша и подобряване на конкурентната среда.  С промените в Закона за виното и спиртните напитки ще бъдат уредени по нов начин условията и редът за: признаване на браншови организации на производителите съгласно Регламент (ЕС) № 1308/2013; изпитвателните лаборатории и методите за изпитване; контролът върху производството и търговията с лозаро-винарски продукти, етилов алкохол от земеделски произход, дестилати и спиртни напитки и утвърждаването на състава на дегустационните комисии.  Предвидените санкции в административнонаказателните разпоредби ще бъдат съобразени изцяло с възможностите на производителите, за да се постигнат целите на налаганите наказания, по-висока събираемост на налаганите санкции и по-добра защита на потребителите.  Въпреки това, този вариант няма да позволи да бъде изпълнена процедурата по нотифициране на предприетите изменения на техническите регламенти, съдържащи се в закона, пред Европейската Комисия. Закъснялото нотифициране на ЗВСН (2012) до Европейската комисия, предвид особеностите на нотификационната процедура, преклудира възможността за саниране на нарушенията в процедурата. Поради това чрез приемане на закон за изменение и допълнение на сега действащия закон нарушението не би могло да бъде отстранено. Още повече, в процеса на обсъждане на констатираните несъответствия с европейското законодателство, Европейската комисия изрично е подчертала необходимостта от нотифициране на изцяло нов закон. Допълнително, този вариант на действие не позволява детайлизиране на предвижданите промени, особено в структурно отношение.  **3. Вариант 3 – Приемане на нов** **Закон за виното и спиртните напитки**  При осъществяване на този вариант ще бъде приет нов Закон за виното и спиртните напитки. С него ще бъде отменен действащият ЗВСН, приет през 2012 г. Ще бъдат въведени всички предвиждани промени в нормативната уредба в лозаро-винарския сектор и производството и търговията с етилов алкохол от земеделски произход, дестилати от земеделски произход и на спиртните напитки. Ще бъде осъществено и предварително нотифициране на техническите регламенти на новия закон пред Европейската Комисия, след съгласуване с нейните служби.  В новия законопроект са направени общи референции към съответните актове от общностното законодателство, без да се преповтарят и възпроизвеждат неговите правила. По този начин ще се избегнат всички неблагоприятни последици от неправилното и ненужно възпроизвеждане на пряко приложими общностни правила извън предвидените в съответните регламенти. Този нов закон следва да бъде надлежно и предварително нотифициран в частта, определена от Европейската комисия след предварителна консултация с нейните служби. Това трябва да стане преди извършване на междуведомствените консултации и преди приемане на законопроекта. Освен това, уведомяването на Комисията следва да бъде извършено в съответствие с новата Директива 2015/1535.  В проектът на ЗВСН са заложени различни средства за постигане на дефинираните специфични цели. С тях не се предвижда създаването на нови административни режими, които не са необходими съгласно изискванията на европейското законодателство и с които не се преследва постигането на посочените цели на законопроекта. Не се очаква да бъде повишена административната тежест извън необходимото съгласно европейското законодателство. Ще бъде продължено воденето на съществуващите регистри на производителите при използването на техническите им възможности и бази данни.  Основно в законопроекта са предвидени по - ясни правила за провеждане на политиката в лозаро-винарския сектор, както и ефективни правила за контрол при спазването им. Продуктите от лозаро-винарския сектор следва да се произвеждат в съответствие с определени енологични практики и производствени методи, гарантиращи опазването на общественото здраве и очакванията на потребителите по отношение на качеството, според изискванията на Регламент (ЕС) № 1308/2013, Регламент (ЕС) № 251/2014 и Регламент (ЕО) № 606/2009. В тази връзка се предвижда Министърът на земеделието, храните и горите да осъществява държавната политика в лозаро-винарския сектор и по отношение на производството на плодови вина и оцет. Контролът за спазване на закона по отношение на лозовите насаждения, лозаро-винарските продукти, плодовите вина и оцета се упражнява от Изпълнителната агенция по лозата и виното.  Новият закон отменя действащия сега Закон за виното и спиртните напитки. Той ще регулира цялостно дейностите в лозаро-винарския сектор. Основната цел е новите текстове да съответстват изцяло на европейските регламенти и на националните особености на сектора. Така в проектозакона се предвиждат изменения на правилата за производство, получаване, преработка, етикетиране, търговия и контрол на гроздето, предназначено за производство на вино, на вината, продуктите, получени от грозде и вино, плодовите вина и оцета, , както и управлението и контрола на лозаро-винарския потенциал.  С оглед да бъде гарантирано прилагането на процедури за контрол на качеството на лозаро-винарските продукти, използвани във всички държави-членки на ЕС, ще бъде въведено използването на референтни методи за изотопен анализ, който ще се извършва от лабораторията на ИАЛВ, вместо от Съвместния изследователски център, съобразно с изискванията на Регламент (ЕО) № 555/2008.  В пълно съответствие с европейските изисквания на Регламент (ЕС) № 1308/2013, подробно са уредени условията и реда за издаване на разрешения за засаждане на нови насаждения и за презасаждане. Включени са текстове, свързани с прилагането на преходния режим за преобразуване на права за засаждане и презасаждане в разрешения за засаждане на нови насаждения. Определени са случаите, в които не се изисква издаване на разрешение за лозови насаждения. Такива случаи са: засаждането или презасаждането на площи, предназначени за експериментални цели; отглеждане на лозов посадъчен материал, от който се произвежда вино или лозаро-винарски продукти, предназначени за консумация само в домакинството на производителя или от организации, произвеждащи вино само за вътрешна консумация; при презасаждане от производител, на когото са отчуждени имоти за държавна или общинска нужда, които са били засадени с лозя.  За целите на контрола е предвидено да продължи поддържането на лозарски регистър, съдържащ данни за гроздопроизводителите, управляваните от тях лозарски стопанства и винопроизводителите. Правилата относно воденето му ще бъдат изменени с цел привеждане в пълно съответствие с изискванията на Регламент (ЕО) № 436/2009 на Комисията и Регламент (ЕО) № 479/2008 на Съвета. ИАЛВ ще има задължение да впише служебно данните за гроздопроизводителите, лозарските стопанства, винопроизводителите и оцетопроизводителите, вписани към момента. При воденето му техническите възможности и базите данни, налични към момента ще бъдат изцяло използвани. Няма да се наложат допълнителни разходи за воденето на лозарския регистри при действието на проекта на ЗВСН. Категориите лозаро-винарски продукти и типът на вината са определени съгласно Регламент (ЕС) № 1308/2013, Регламент (ЕО) № 607/2009 и Регламент (ЕС) № 251/2014. Изискванията към вината със защитено наименование на произход (ЗНП), вината със защитено географско указание (ЗГУ), сортовите вина без ЗНП и ЗГУ и вината без ЗНП и ЗГУ, както и редът за предоставяне на правна закрила също са актуализирани в съответствие с европейските регламенти.  Проектът на ЗВСН определя правата и задълженията на производителите и търговците на винено грозде и лозаро-винарски продукти, както и плодови вина и оцет. Те са свързани с ежегодното подаване на декларации и воденето на дневници (произтичащи от Регламент (ЕО) № 436/2009 на Комисията), правилата за прилагане на разрешените енологични практики при производството и съхраняването на лозаро-винарски продукти, граничните стойности при употребата им, спецификациите за чистотата и идентичността на веществата, използвани в енологичните практики, както и експериментите за прилагането на нови енологични практики (предвидени в Регламент (ЕС) № 1308/2013 и Регламент (ЕО) № 606/2009). Предвиждат се специални правила за унищожаване на продуктите, произведени чрез различни от разрешените енологични практики и/или в нарушение на ограниченията за производството и съхраняването им.  Правилата за етикетиране и представяне на лозаро-винарски продукти, за придружителните документи за превоз на територията на страната или на друга държава-членка на ЕС, както и предоставянето на специална гаранция при внос на лозаро-винарски продукти са разписани при спазване на изискванията на Глава IV от Регламент (ЕО) № 607/2009.  Министърът на икономиката осъществява държавната политика по отношение на производството на етилов алкохол от земеделски произход, дестилати от земеделски произход и на спиртни напитки.  В текста на новия закон правилата за производство, техническите определения, означаването, представянето и етикетирането на етилов алкохол от земеделски произход, дестилати от земеделски произход и спиртни напитки са изцяло хармонизирани с изискванията на Регламент (ЕО) № 110/2008.  За целите на българските производители и потребители, съобразно наложените добри традиционни практики, са установени специфични определения и изисквания за ракия, мастика и дестилатите за тяхното производство. Тези определения подчертават традиционния характер на българските напитки и по-специално на ракията. Допълнително са предвидени правила за производство на спиртни напитки с географско указание. Определени са и контролните органи при производството и търговията на дребно със спиртни напитки и техните правомощия. Предвижда се броят на дневниците, които производителите водят, и в които вписват данни за стоките и извършените производствени манипулации да бъде намален. Добавени са текстове, регулиращи вноса и износа на спиртни напитки в трети страни, което в още по-голяма степен ще защити българските и чуждестранните потребители.  В Министерство на икономиката ще продължи и воденето на регистър на производителите на етилов алкохол от земеделски произход, дестилати и спиртни напитки. Контролът върху производството им ще се осъществява от лица, оправомощени от министъра на икономиката. В законопроекта се уреждат правилата за регистриране и заличаване от регистъра на производителите и правомощията на контролните органи. Създадените при действието на сегашния закон бази данни и технически възможности във връзка с воденето на регистъра ще бъдат изцяло използвани.  Предвидено е да бъде запазен и другият регистър в системата на Министерство на икономиката – на лицата, които извършват дейност с дестилационни съоръжения за производство на етилов алкохол, дестилати и спиртни напитки, включително внос, въвеждане на територията на страната, производство продажба и предоставяне на дестилационни съоръжения. При невписване в този регистър ще бъде налагана санкция, което допълнително ще допринесе са намаляване на сивия сектор в бранша и подобряване на конкурентната среда.  В новия Закон за виното и спиртните напитки са уредени условията и редът за: признаване на браншови организации на производителите, съгласно Регламент (ЕС) № 1308/2013; изпитвателните лаборатории и методите за изпитване; контролът върху производството и търговията с лозаро-винарски продукти, етилов алкохол от земеделски произход, дестилати и спиртни напитки и утвърждаването на състава на дегустационните комисии.  Предвидените санкции в административнонаказателните разпоредби са съобразени изцяло с възможностите на производителите, за да се постигнат целите на налаганите наказания, по-висока събираемост на налаганите санкции и по-добра защита на потребителите.  **Препоръчваме вариант № 3, тъй като с него се разрешават всички от идентифицираните проблеми и се постигат в най-висока степен описаните по-горе цели и ефекти.**  *Посочете изследваните варианти, включително алтернативи на предприемането на нормативна промяна. Опишете накратко потенциалните рискове, свързани с вариантите, каква е вероятността те да настъпят и техния ефект, ако настъпят. Обосновете препоръчания вариант на действие. Повече информация добавете в резюмето на препоръчания вариант с данни.* | |

|  |  |  |  |  |
| --- | --- | --- | --- | --- |
| **2. РЕЗЮМЕ НА ПРЕПОРЪЧАНИЯ ВАРИАНТ С ДОКАЗАТЕЛСТВА И ДАННИ** | | | | |
| **Вариант на действие** | **Общи годишни разходи** | | **Общи годишни ползи** | |
| *Опишете качествено и количествено всички значителни разходи и ползи на годишна база. Използвайте приблизителни цифри и диапазони, когато е по-приложимо. Обърнете особено внимание на икономическите и социалните разходи и на разходите за околната среда. Задължително включете паричен израз на разходите и ползите (в лева).* | | | |
| **Вариант 1** | Не се препоръчва реализирането на вариант 1. | | | |
| **Вариант 2** | Не се препоръчва реализирането на вариант 2. | | | |
| **Вариант 3** | Вариант 3 „Приемане на нов Закон за виното и спиртните напитки“ предоставя на законодателя възможност за разрешаване на всеки един от идентифицираните проблеми, както и постигане на целите. Това е единственият вариант, предоставящ възможност за осъществяване на основаната цел, а именно – изпълнение на всички ангажименти, поети от Република България по спазване на европейското законодателство и най-вече по отношение на задълженията за уведомяване на Европейската комисия за техническите регламенти съобразно процедурата на Директива 2015/1535. Допълнително, вариант 3 позволява постигането на всеки един от резултатите, предвиждани от вариант 2, като предоставя по-широки възможности за действие. Чрез него може да се постигне цялостно разрешаване на законодателните пречки пред заинтересованите страни в секторите на виното и спиртните напитки. С оглед по-добра финансова обезпеченост и на база на отговорите от т. нар. МСП-тест, може да се приеме, че допълнителните разходи, с които се натоварват производителите при осъществяване на Вариант 3, са приемливи за повечето МСП. При този вариант допълнителните субсидии за финансиране на разходите свързани с промените в административните режими по ЗВСН са най-ниски.  Към проекта е приложена и необходимата финансова обосновка съгласно чл. 35, ал. 1 т. 4, буква „б” от Устройствения правилник на Министерския съвет и на неговата администрация, в която всички разходи и ползи са описани подробно с техните количествени измерения.  **Общи годишни разходи от реализирането на Вариант 3**  Основните социално-икономически разходи са свързани с повишените разходи за извършване на административни услуги. Таксите за тези услуги не са актуализирани от приемането на тарифата. Междувременно стойностите на редица от елементите, определящи размера на таксите, са се увеличили. Това увеличение се поема от държавата чрез предоставяне на допълнителни бюджетни субсидии на институциите, отговорни за предоставянето на тези услуги. Тези субсидии са в приблизителен общ годишен размер на около 43 хил. лева. С приемане на предвидените изменения този разход ще бъде разпределен между производителите, на които се предоставят тези услуги. Не се очаква това да доведе до съществена финансова тежест за тях. Освен това по този начин се избягва неоправданото негативно финансово въздействие върху държавния бюджет, за сметка на получателите на административни услуги.  Очаква се да бъдат приети някои изменения в подзаконовата нормативна уредба.  Не се предвиждат разходи свързани с околната среда.  **Общи годишни ползи от реализирането на Вариант 3**  Държавата ни ще избегне опасността от започване на санкционно производство по установяване на нарушение на правото на Европейския съюз. Така ще се избегнат съществени финансови санкции и възможността за принудително приемане на изменения на законодателството ни.  Избягва се и възможността за неприлагане на националните правила, поради противоречието им с европейските актове и техния примат.  Очаква се при приемане на измененията в административните режими и регистри постъпленията в бюджета да се увеличат с приблизително 43 хил лева. Тези приходи ще бъдат реализирани от заплащане на такси за извършване на съответните административни услуги и размерите им ще бъдат съобразени единствено с разходите по предоставянето им. Така ще се избегне предоставянето на допълнителни субсидии за финансиране на тези дейности от държавата.  Предвижда се проявление на социално-икономически ползи, които не подлежат на конкретно количествено измерване. Такива са:   * въвеждане на механизъм за контрол на нерегламентираното нарастване на площите, засадени с лозя; * подобряването на качеството на българските вина; * подобряването на качеството на българските спиртни напитки; * упражняване на засилен контрол върху засаждането, отглеждането и производството на грозде и вино, производството на спиртни напитки; * понижаване на рисковете за здравето на потребителите.   Текстовете във връзка с контрола върху производството и търговията ще допринесат за качеството на лозаро-винарските продукти и спиртните напитки. Същевременно новите правила ще осигурят средствата за подобряване на конкурентната среда в сектора и за създаване на условия за възвръщане и разширяване на пазарите на българската продукция. | | | |
| **Описание и обхват на основните разходи за заинтересованите страни**  По отношение на производителитеединствените социално-икономически разходи са свързани с повишените такси за предоставяне на административни услуги. С приемане на предвидените изменения този разход ще бъде разпределен между производителите, на които се предоставят тези услуги. Предвижда се да бъдат въведени нови такси за следните услуги:  • издаване на сертификат за безопасност на вино, предназначено за износ в трети страни, в случай че държавата вносител е въвела такова изискване. Таксата ще бъде диференцирана в зависимост от срока за предоставяне на услугата;  • вписване в лозарския регистър на гроздопроизводител или вино/оцетопроизводител;  • промяна в структурата на лозарското стопанство или промяна на вписани в лозарския регистър обстоятелства;  • изготвяне на становище за освобождаване на специална гаранция.  Предвижда се актуализиране на таксите, събирани от ИАЛВ за извършване на физико-химичен и/или микробиологичен анализ, като те ще бъдат увеличени средно с около 10% спрямо утвърдените стойности в действащата тарифа. Промяната е обусловена най-вече от увеличените разходи за консумативи и разходите свързани с издръжката на тази дейност. Стойностите в тарифата не са актуализирани и привеждани в съответствие с действащите пазарни повече от 10 години. Общо разходите за вино- и гроздопроизводителите се очаква да нараснат с около 43 хил. лева при сравнима аналогична база. Не се очаква това да доведе до съществена финансова тежест за производителите, тъй като разходът ще бъде разпределен според броя и вида на услугите, които са заявени през съответната година. Предложените такси са изготвени и съобразени с Методиката за определяне на разходоориентиран размер. Подробни данни в тази връзка са предоставени в Доклада от извършена предварителна цялостна оценка на въздействието и във Финансовата обосновка.  Очакваните приходи ще покриват изцяло разходите, извършвани за осъществяването на тези дейности и съответно няма да се наложи съществено изменение на приходно - разходната част на бюджета на Изпълнителна агенция по лозата и виното за 2018, 2019 и 2020 бюджетна година.  Тези изводи се потвърждават и от проведения „МСП-тест“. При провеждането му беше изпратен въпросник във връзка с измененията в таксите до 236 предприятия и асоциации на предприятия. Бяха получени отговори от 43% от анкетираните, като над половината от тях намират предлаганите изменения за приемливи.  Сред основните промени, които ще бъдат приети с новия Закон за виното и спиртните напитки е включването на производството на плодови вина и оцет в предметния обхват на закона. Поради качеството на ферментиралия оцет на вторичен продукт от производството на вино, производителите на тази категория продукти вече са обхванати от действието на закона и не се очаква включването на оцета в обхвата на закона да доведе до допълнителни разходи и повишаване на административната тежест по отношение на производителите. Що се отнася до плодовите вина, по действието на сегашния закон, те имат еднакъв правен статут с този на гроздовите вина и са задължени да се регистрират като винопроизводители, за да могат да осъществяват на законово основание тази дейност. Ето защо това няма да доведе до създаването на нови режими и воденето на нови регистри, както и до промяна на административната тежест по отношение на производителите на плодови вина.  Не се очаква тези разходи да се отразят на потребителите.  *Опишете накратко най-важните парични и непарични изрази на разходите.  Опишете разходите за всички основни групи.* | | | | |
| **Предложението надхвърля ли минималните изисквания на Европейския съюз?**  *Да/Не/****Не е приложимо*** | | | | |
| **Има ли промяна в административната тежест?** **Създават ли се нови регулаторни режими и регистри? Засягат ли се съществуващи регулаторни режими и регистри?**  1) Въвеждане на система за контрол на лозовите насаждения  В новия закон ще бъде включена новата система за контрол на лозовите насаждения, насочена към ограничаване на нерегулираното нарастване на площите на новите лозови насаждения. Това става чрез въвеждане на разрешителен режим за нови насаждения в общ годишен размер до 1 на сто от засадените с лозя площи към 31 юли на предходната година. Тя е въведена на европейско ниво с Регламент (ЕС) №1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти. Системата е задължителна за държавите-членки от Европейския съюз. Новият механизъм ще допринесе за подобряване на конкурентната среда в лозаро-винарския сектор чрез запазване на качеството и авторитета на вината. Периодът на действие на разрешителния режим за лозови насаждения в Европейския съюз е от 1 януари 2016 г. до 31 декември 2030 г., като правилата за прилагането му са изготвени така, че да осигурят прозрачна, справедлива и навременно функционираща система, адаптирана към нуждите на лозаро-винарския сектор и да предпазват производителите от неравнопоставеност и прекомерна административна тежест. В предложения проект на закон са включени текстове, свързани с прилагането на преходния режим за преобразуване на права за засаждане и презасаждане в разрешения за засаждане на нови насаждения. Определени са случаите, в които не се изисква издаване на разрешение за лозови насаждения. Освен това за територията на Република България е предвидено максималното според Регламента годишно нарастване на засадените площи. Предвид всичко посочено, въпреки ограничаването на възможностите за свободно засаждане, цялостното действие на тези промени се очаква да окаже положително въздействие върху сектора.  2) Повишаването на таксите за предоставяне на услуги от ИАЛВ:  Увеличението на таксите се налага с оглед нарасналите стойности на разходите за предоставяне на услугите и липсата на актуализиране на таксите през последните 10 години. Обосновката и въздействието им върху заинтересованите страни са подробно изложени в Доклада.  3) Въвеждане на нови такси за някои услуги, предоставяни от ИАЛВ:  Въвеждат се такси, за които е предвидено да бъдат събирани и по действащия ЗВСН, но поради неприлагането на Правилника за прилагане на ЗВСН, не се събират към момента. Обосновката и въздействието им върху заинтересованите страни са подробно изложени в Доклада.  4) Не се предвижда създаването на нови регистри. Създадените при действието на ЗВСН (2012г.) регистри ще продължат действието си при използване на съществуващите технически възможности и бази данни. Това няма да доведе до допълнителни разходи. Единствено регистър на лицата, които извършват дейности с дестилационни съоръжения за производство на етилов алкохол, дестилати и спиртни напитки, воден от Министерство на икономиката е предвиден в действащия закон, но все още не е създаден. Наредбата, уреждаща условията и реда за воденето и съхраняването му е приета, но до момента на изготвяне на настоящата оценка на въздействието все още не е обнародвана и влязла в сила. Въпреки това, няма да се наложат изменения и допълнителни разходи във връзка с приемането на нов ЗВСН.  *Моля посочете.* | | | | |
| **Какво е разпределението на годишните разходи според категорията на предприятията?** | | *Микро-  (в лв.)*  *9 000* | *Малки*  *(в лв.)*  *19 000* | *Средни*  *(в лв.)*  *15 000* |
| **Има ли предприятия, които са освободени от спазване на новите правила, въведени с предложението?**  Не се предвижда освобождаване на предприятия от спазването на разпоредбите, въведени с предложението.  *Моля посочете* | | | | |
| **Описание и обхват на основните ползи**  По отношение на производителите въвеждането на нов лозарски регистър, както и регистър на лицата, които извършват дейности с дестилационни съоръжения за производство на етилов алкохол, дестилати и спиртни напитки практически запазва досега действащия режим на регистрация. Предвижданите такси за регистрация и промяна на обстоятелствата, вписани в съответните регистри, са еднократни и съобразени по размер с разходите за предоставяне на съответната услуга, както и възможностите на предприятията. Съответно не се очаква въвеждането на тези задължителни регистрации да представлява съществена финансова тежест за заинтересованите страни. Предвижда се и служители на ИАЛВ да проверяват на място производителите, с цел осигуряване на по-добър контрол по спазване на правилата на закона. По отношение регистрацията на лицата, които извършват дейности с дестилационни съоръжения за производство на етилов алкохол, дестилати и спиртни напитки, не се предвижда да се въвеждат такси за регистрация.  Приемането на новите правила в Закона за виното и спиртните напитки ще доведе до ограничаване на производство на етилов алкохол, дестилати и спиртни напитки в обекти, които не изпълняват изискванията на ЗВСН и ЗАДС и създаване на възможност за по-добра проследяемост на тези обекти. За доказване на тази регистрация се предвижда издаване на удостоверение за регистрация на лицата, извършващи дейности с дестилационни съоръжения за производство на етилов алкохол, дестилати и спиртни напитки.  Урежда се новата система за контрол на лозовите насаждения, ограничаваща нерегулираното нарастване на площите на новите лозови насаждения чрез въвеждане на разрешителен режим за нови насаждения в общ годишен размер до 1 на сто от засадените с лозя площи към 31 юли на предходната година. Тя е въведена на европейско ниво с Регламент (ЕС) №1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти. Периодът на действие на разрешителния режим е от 1 януари 2016 г. до 31 декември 2030 г., като правилата за прилагането му са изготвени така, че да осигурят прозрачна, справедлива и навременно функционираща система, адаптирана към нуждите на лозаро-винарския сектор и да предпазват производителите от неравнопоставеност и прекомерна административна тежест. Въпреки ограничаването на възможностите за свободно засаждане и въвеждане на нов административен режим, цялостното действие на тези промени се очаква да окаже положително въздействие върху сектора.  По отношение на потребителите, очаква се законодателните промени да допринесат за по-добро съотношение между цената и качеството и да повишат безопасността на предлаганите продукти. Предвижданите нормативни промени за дейностите с дестилационни съоръжения целят засилване на контрола по отношение производството на напитки, които отговарят на изискванията на европейското и националното законодателство, както и по-голяма защита на потребителите, прозрачност на пазара и честна конкуренция*.*  *Опишете накратко най-важните парични и непарични изрази на ползите. Опишете ползите за всички основни групи.* | | | | |
| **Ключови рискове**  Изложеното предложение не разкрива рискове при реализирането му. Приемане на всички предложени промени и въвеждането на нови такси ще увеличи собствените приходи на ИАЛВ с около 43 хил. лв. и съответно ще намали необходимата бюджетна субсидия за издръжка на дейността. При този вариант административната тежест ще е поносима за регистрираните гроздо и винопроизводители. По-голяма част от МСП вече са се регистрирали в предходни години, а дори и да има необходимост от промяна на обстоятелствата в регистрираната вече информация в повечето случаи това ще е еднократен акт и не би се отразило съществено на разходите за дейността им. Другите нови такси биха оказали влияние върху дейността на по-големите винопроизводители и износители и не би засегнало в такава степен малките. В повечето случаи спешното изискване на сертификати или становища е свързано с допълнителни разходи и необходими проверки на място от служители на ИАЛВ. От друга страна, допълнителното финансиране на тази контролна дейност ще гарантира в по-голяма степен качеството и безопасността на консумираните продукти от населението. С увеличените собствени приходи от такси ИАЛВ ще е в състояние да подсигури повече средства, необходими за осъществяване на вменените й по ЗВСН дейности, а съответно увеличените постъпления от държавни такси ще засегнат по-малко Държавния бюджет, защото ще са необходими по-малко бюджетни субсидии.  *Има ли рискове от реализиране на предложението? Може ли да бъде изразен количествено, колко и какви юридически и физически лица ще бъдат засегнати и как?* | | | | |

|  |  |
| --- | --- |
| **3. ПРОВЕДЕНИ КОНСУЛТАЦИИ** | |
| **Консултации**  През периода август-септември 2017 г. бяха проведени предварителни неформални консултации със заинтересованите страни. Тяхната цел беше да запознаят заинтересуваните страни с проблемите в сектора и предложенията за разрешаването им, да им бъде предоставена възможност да изразят мнението си по предвижданите промени и очакваните въздействия в лозаро-винарския сектор и производството на спиртни напитки, както и да съгласуват проекта на Закон за виното и спиртните напитки с тях.  Страните, с които да бъдат проведени предварителните неформални консултации бяха определени още в началния етап от извършване на оценката на въздействието на проекта за нов Закон за виното и спиртните напитки. В консултационния процес бяха включени представителни организации на производителите на продуктите по реда на този закон.  След определяне на заинтересованите страни беше изготвен Консултационен документ по образеца на Приложение № 3 към Наредбата за обхвата и методологията за извършване на оценка на въздействието. Консултационния документ беше изпратен по електронна поща на идентифицираните заинтересовани страни чрез териториалните поделения на Изпълнителна агенция по лозата и виното и чрез Министерство на икономиката. С цел осигуряване на по-голяма публичност и включване в консултациите на всички потенциално заинтересовани страни, документът беше качен на сайта на Изпълнителна агенция по лозата и виното (http://www.eavw.com).  Примерно и неизчерпателно в Консултационния документ бяха изброени следните основни теми на консултациите:  • Постигане на заложените цели и резултати чрез предвидените механизми;  • Неточности и несъответствия на промените с приложимите европейски актове;  • Възможни трудности и проблеми при прилагане на предложените правила;  • Потенциални разходи и рискове за производителите и търговците;  • Потенциални ползи и възможности за производителите и търговците;  • Констатирани несъответствия на проекта с други нормативни актове в сектора;  • Предложения за отстраняване на непълноти, неточности и проблеми чрез конкретни промени или допълнения в закона;  • Предложения за поправяне на технически грешки;  • Предложения към основаните на проектозакона подзаконови нормативни актове;  • Всякакви други коментари, предложения и забележки, които заинтересованите страни считат за необходимо да бъдат направени.  В предоставения срок за отговор не постъпиха предложения, коментари и становища от заинтересовани страни. Това обстоятелство би могло да бъде обяснено с факта, че обединения, представляващи заинтересованите страни са били включени в работната група по изготвяне на законопроекта. Освен това становища и предложения по проекта вече са предоставени от отделни производители пред работната група. Въз основа на този резултат от предварителните консултации може да се приеме, че мненията и предложенията им са съобразени от работната група и интересите им са защитени от така предложените текстове на проекта.  *Посочете основните заинтересовани страни извън държавната администрация, с които са проведени консултации. Направете кратък анализ на броя и характера на отговорите, получени от консултацията.* | |
| **4. ПРИВЕЖДАНЕ В ДЕЙСТВИЕ И ИЗПЪЛНЕНИЕ** | |
| **От коя дата предложението ще започне да действа?**  Предложението ще започне да действа от датата на влизане в сила на закона, която е предвидено да бъде 3 дни след обнародването му в Държавен вестник  *ден/месец/година* | |
| **Коя институция/организация ще отговаря за осъществяване на предложението и за контрола?**  Министерство на земеделието, храните и горите отговаря за осъществяване на предложението.  Изпълнението на закона и контролът за спазване на изискванията му са възложени на Изпълнителна агенция по лозата и виното, Министерство на икономиката и Комисията за защита на потребителите.  Предложението не предвижда разходи за дадена институция или организация.  *Опишете отговорната институция за осъществяването на предложението. Предложението предвижда ли разходи за дадена институция или организация?* | |
| **Подпис на директора на дирекцията, отговорна за изработването на проекта на нормативния акт:**  **Красимир Коев**  изпълнителен директор на Изпълнителна агенция по лозата и виното | **Дата: 25.07.2019 г.** |